थाना सिविल लाइन एसएचओ परमजीत सिंह ने बताया कि मुनीष खोसला वासी फ्रेंड्स कॉलोनी ने 7 जुलाई 2017 को बटाला पुलिस को शिकायत दी थी कि उनकी राइस मिल है और वह राइस एक्सपोर्ट का काम करते हैं। उनकी फर्म का ताजमहल ट्रेडमार्क साल 1978 से फर्म न्यू भारत राइस मिल के नाम पर रजिस्टर्ड है। उन्होंने बताया कि दिल्ली के नया बाजार स्थित फर्म अमीर चंद जगदीश कुमार एक्सपोर्ट लिमिटेड के मालिक जगदीश सूरी और उसके बेटा राहुल सूरी ने अधिक मुनाफा कमाने के लालच में उनका ताजमहल मार्का गैरकानूनी तरीके से इस्तेमाल किया है। अमीर चंद जगदीश कुमार एक्सपोर्ट लिमिटेड ने 6 किस्तों में करीब 15 हजार क्विंटल बासमती चावल सउदी अरब भेजा, जिसकी कीमत 10 करोड़ रुपए बनती है। एसएसपी बटाला के निर्देश पर पुलिस ने राहुल सूरी और जगदीश सूरी वासी हेड ऑफिस मोहन पैलेस नया बाजार दिल्ली के खिलाफ मामला दर्ज कर जांच शुरू कर दी थी।